2 geskiet, 16 beseer op ANC-vergadering | Netwerk24
Deur Dennis Delport 21 Junie 2021 13:21
Twee mense is geskiet en 16 beseer toe 'n bakleiery tussen lede Saterdag op 'n ANC-vergadering in Limpopo uitgebreek het.
Matome Moremi-Taueatsoala, 'n ANC-woordvoerder in Limpopo, het die voorval in Ga-Seleka buite Lephalale (Ellisras) Maandagoggend aan Netwerk24 bevestig.
"Wat Saterdag gebeur het, is soos iets uit Hollywood. 'n Bakleiery het op die vergadering uitgebreek en dit het tot 'n skietvoorval gelei waarin twee mense gewond is. Nog 16 mense is beseer."
Die gewondes is na die Witpoort-hospitaal geneem, waar hulle steeds aansterk.
Moremi-Taueatsoala sê die ANC is bekommerd oor die aard van die gewelddadigheid.
Motors is beskadig toe 'n bakleiery die naweek op 'n ANC-vergadering in Lephalale uitgebreek het.
"Vroue moes by die vergadering skuiling soek nadat hul motors met klippe gegooi is. Daar is ook mense aangerand. Hierdie soort gedrag hoort nie in ons samelewing nie, wat nog te sê van in die ANC."
Hy sê dit is ook kommerwekkend dat pangas en ander skerp voorwerpe glo opgemerk is.
Brig. Motlafela Mojapelo, provinsiale polisiewoordvoerder, het Maandag gesê 'n 41-jarige man is in verband met die skietvoorval en geweld in hegtenis geneem.
"Die polisie ondersoek aanklagte van poging tot moord, aanranding, saakbeskadiging en openbare geweld."
Volgens Mojapelo is dit nog nie duidelik wat tot die bakleiery aanleiding gegee het nie.
Die ANC het al sy vergaderings in die Lephalale-streek afgelas.
Nadat 'n ANC-vergadering Saterdag gewelddadig geraak het, is motors met klippe bestook. Twee mense is tydens die geweld geskiet en 16 beseer.
'n Volkswagen Citi Golf se ruite is Saterdag met klippe uitgegooi ná n bakleiery op 'n ANC-vergadering.